**Годишен културен календар за 2024г. на празниците, отбелязвани в**

**с. Злокучене.**

**Бабинден.**

Според българските традиции и обичаи, на 21.01 (Бабинден) се почитат „бабите”, които навремето са помагали при раждане на деца, както и младите жени, които са раждали. Обредността през този ден е подчинена главно на желанието да се засвидетелстват почит и уважение към възрастните жени, които са „бабували” на родилките. Този празник е езически и идва от далечните праславянски времена, но се е запазил и по време на Възраждането е бил изключително почитан.

В деня на празника, в с. Злокучене, на центъра на селото, се събират всички желаещи жени, облечени в традиционни носии. От тях се избира една, която играе ролята на „бабата”, и друга - „майка” на новородено. „Бабата” взема в ръце бяло менче, украсено със здравец и пълно с вода, а „майката” носи в ръце кукла на бебе. В този вид, придружени от музика и всички останали присъстващи жени, „бабата” и „майката” тръгват на обиколка из селото. Влиза се в къщите на хората, където се отправят благословии и се извършват ритуали за здраве и плодородие. След приключване на обиколката, всички жени се събират в сградата на читалището, където празникът завършва със скромна почерпка, съпътствана от песни и танци.

**Сирни Заговезни (Поклади).**

Сирни Заговезни е обичай разпространен в цяла България. Наричан е с различни имена – Сирници, Сирни поклади, Прошка, Неделя сиропустна и други. Празникът е подвижен и се отбелязва в неделята, 7 седмици преди Великден и една седмица след [Месни Заговезни](file:/C:/Users/petar.stoimenov/AppData/Local/Temp/_blank). Сирни Заговезни поставя началото на най-големия пост през година (Великият пост). С него се свързват и кукерските игри, и не на последно място [прошка](file:/C:/Users/petar.stoimenov/AppData/Local/Temp/_blank)та. В българската народна традиция празникът обозначава границата между зимата и пролетта.

По традиция вечерта на Сирни Заговезни в с. Злокучене се запалват предварително подготвени огньове („Копи“). Вярва се, че докъдето стига светлината на огъня, до там ще има плодородие. Огньовете се прескачат за здраве. Палят се и се въртят „оратници“ (разцепено дърво, на което има слама, която се пали).

На празника се иска [прошка](file:/C:/Users/petar.stoimenov/AppData/Local/Temp/_blank). По традиция по-младите посещават домовете на по-възрастни роднини и близки и искат [прошка](file:/C:/Users/petar.stoimenov/AppData/Local/Temp/_blank). На трапезата на Сирни Заговезни задължително присъстват млечни храни – сирене, кисело мляко, а също яйца, риба, [баница със сирене или праз](file:/C:/Users/petar.stoimenov/AppData/Local/Temp/_blank), [обредна пита](file:/C:/Users/petar.stoimenov/AppData/Local/Temp/_blank), [печени ябълки](file:/C:/Users/petar.stoimenov/AppData/Local/Temp/_blank), бяла халва. Това е последния ден, в който може да се заговява с млечни храни. След това започва Великия пост, който е седем седмици. След празничната трапеза на Сирни Заговезни, вечерта се извършва ритуала „Хамкане“. На дълъг конец се връзва яйце или халва. Децата трябва да опитат да хванат с уста яйцето, без да го докосват с ръце. Вярва се, че само да го допреш със зъби и цяла година ще се радваш на добро здраве. След ритуала конеца се запалва и възрастните гадаят по начина, по който гори, каква ще е годината.

**1-ви март Баба Марта**

От българския фолклор идва преданието за една старица – Баба Марта. В народните вярвания, представени в пословици и приказки, името й е свързано с името на месец Март. Нейни спътници са двамата й братя – Голям и Малък Сечко – така са наречени месеците Януари и февруари – двама братя с лют характер.Типично по женски тя е с променлив нрав, капризна и своеволна, а друг път добронамерена и весела. Разсърдиш ли Баба Марта, тя фучи и вилнее и ни засипва със сняг на парцали. Зарадваш ли я – тя е слънчева и засмяна . Затова хората, животните, дръвчетата и домовете трябва да посрещнат идването на Баба Марта закичени с магическите бели и червени мартеници.

По традиция на 1 март, самодейците на Народно читалище „Пробуда-2002“ се събират в сградата на Читалището, където жена от тях, облечена като Баба Марта, закичва всички с мартеници и нарича за здраве.

**3-ти март Освобождението на България.**

Националният празник на България се отбелязва от самодейците на Народно читалище „Пробуда-2002“ с поднасяне на цветя пред паметните плочи на загиналите във войните за национално освобождение в гр. Самоков. При възможност се организира екскурзия до историческа местност.

**Международен ден на жената (8-ми март).**

Празникът се отбелязва с тържество, организирано от самодейци на Народно читалище „Пробуда-2002”. Самодейната група за автентичен фолклор към читалището представя предварително подготвена авторска програма, след което празникът продължава с тържествен обяд/вечеря, песни и танци.

**Великден.**

Великден е най-светлият празник за християните по целия свят. На този ден Християнската църква отбелязва Възкресението на Божия син Исус Христос. Празникът е подвижен и се чества в неделния ден на Страстната седмица, чието начало се поставя от първото пролетно пълнолуние. Датата се променя ежегодно, но формулата за нейното изчисление е една и съща както за източната, така и за западната църква. Някои от традициите и обичаите на Великден датират още от древността, а днес са приети като част от сакралността на този ден. По традиция Възкресение Христово се празнува в продължение на 3 дни, а подготовката за неговото посрещане започва по време на Страстната седмица.

В с. Злокучене Великден се отбелязва с организиране на тържество на първия ден от празника, в което участват гост-музиканти и самодейци на Народно читалище „Пробуда-2002”. Провеждат се също кулинарна изложба за определяне на най-вкусен козунак, най-красиво украсени великденски яйца и съревнование между децата за най-здраво яйце. На заелите призови места се връчват символични награди. Празникът завършва с хора, песни и танци на центъра на селото.

**Международен ден на детето (1-ви юни).**

Празникът се отбелязва в с. Злокучене с организиране на различни игри и забавления за децата, след което се раздават подаръци на всяко от тях.

При възможност се организира посещение на представление на куклен театър или друго мероприятие със занимателен характер за децата.

**Илинден.**

Илинден в България се нарича денят, в който се почита Свети пророк Илия. Съществува поверие, че на този ден морето взима най-много жертви като курбан за Св. Илия. Народната традиция повелява на този ден да не се работи, за да не се разсърди Свети Илия, който е почитан като господар на летните небесни стихии, гръмотевиците и градушките.

На Илинден или в дните непосредствено след него се провежда традиционния годишен събор на с. Злокучене. Традицията за организирането му е създадена в миналото, когато на този ден е правен курбан за да бъде омилостивен Св. Илия да не изпраща бури по време на прибирането на реколтата.

В деня на празника се приготвя курбан за всички жители и гости на селото и се провежда църковен молебен за здраве и плодородие. Вечерта на центъра на селото се организира голямо музикално тържество, в което участие взимат групата за автентичен фолклор на Народно читалище „Пробуда-2002”, детската творческа група към Читалището, както и други специално поканени за случая самодейни музикални, танцови и певчески състави.

**Петковден.**

На 14 октомври, православната църква почита Света Петка, наричана още Света Параскева. Това е един от най-големите народни празници, който отбелязва края на топлите дни и поставя началото на студената зима, поради което е известен и с името Зимен Петковден. В народния календар Света Петка се почита като закрилник на дома и семейството и покровител на плодовитостта и раждаемостта не само при хората, но и при животните. С Петковден се свързват последната есенна сеитба и прибирането на реколтата.

В с. Злокучене съществува традиция на празника да се приготвя курбан, който се раздава на жителите и гостите на селото. В параклис, носещ името на Света Петка, намиращ се в местност със същото име край с. Злокучене, се провежда молебен за здраве. Самодейците от певческата група към Читалището изнасят кратка музикална програма пред гостите.

**Празник на Свети Иван Рилски.**

На 19 октомври Българската православна църква почита празника на Свети Иван Рилски. Свети Иван Рилски Чудотворец е български духовник, най-известният български светец и отшелник, покровител на българския народ, патрон и основател на най-големия ставропигиален манастир в България – Рилския, патрон на българските будители.

В с. Злокучене празникът се отбелязва с молебен и курбан в местността „Бойов дол” в параклиса, носещ името на Свети Иван Рилски.

**Празник на Християнското семейство.**

На 21 ноември православната църква отбелязва празника Въведение Богородично, а в българския народен календар той е отреден за Ден на християнското семейство. Според традицията в деня на християнското семейство, родителите трябва да заведат децата на църква, като по този начин покажат духовните си задължения към наследниците си. След това цялото семейство трябва да седне на масата с чаша вино в ръка и да похапне вкусно ядене и питка. Трапезата не се вдига, тъй като според поверието, Богородица влиза да похапне от ястията и да благослови дома и семейството.

По случай празника в църквата на с. Злокучене се провежда молебен за здраве и благоденствие.

**Никулден.**

На 6 декември Българската православна църква отбелязва празника на Свети Николай Мирликийски Чудотворец – Никулден. Светецът се почита като покровител на моретата, моряците и рибарите. Според народно-християнския мит за подялбата на света, нему се паднали моретата, реките, езерата. Той е господар на целия подводен свят - рибите и водните демони. На този ден се украсяват коледните елхи, а на трапезата се поднася риба, чието тяло е покрито с люспи (най-често това е пълнен шаран).

По случай празника в църквата на с. Злокучене се извършва молебен, на който се освещават донесените в църквата рибни курбани.

**Рождество Христово (Коледа).**

Рождество Христово е един от най-големите църковни празници в [християнския](file:/C:/Users/petar.stoimenov/AppData/Local/Temp/Християнство) свят. Отбелязва се на [25 декември](file:/C:/Users/petar.stoimenov/AppData/Local/Temp/25%20декември). Народната традиция е свързана с обичая коледуване. Времето за него е строго определено от традицията – от полунощ до изгрев слънце на Коледа. В народните представи тогава се появяват караконджоли, вампири, таласъми и др. свръхестествени същества. Коледарите със своите песни имат силата да ги прогонят. На Коледа свършват постите и обядът е блажен и много богат.

На празника в с. Злокучене традиционно се организира голямо коледно тържество за жителите и гостите на селото. Самодейци на НЧ „Пробуда-2002”, групата за автентичен фолклор и гостуващи музиканти представят пред гостите на празника предварително подготвена художествена програма, включваща индивидуални и групови изпълнения на стихотворения, песни, танци, комедийни скечове и др. Раздават се подаръци на деца и възрастни.

**Допълнителни мероприятия.**

Освен участието в организацията и отбелязването на изброените празници, Народно читалище „Пробуда-2002” и неговите самодейци целогодишно извършват разнообразни дейности, насочени към възстановяване, съхраняване, продължаване и популяризиране на местни и национални културни традиции и обичаи. Основен приоритет е развитието на художествената самодейност на читалището. За целта се прилагат разнообразни мерки за привличане на жителите на с. Злокучене към участие в различни творчески и културни прояви.

В читалището от 2010г. развива дейност самодейна женска певческа група за автентичен фолклор. Групата активно участва в разнообразни културни инициативи, провеждани на територията на цялата страна. Основната цел е да се съхраняват и популяризират характерни за региона песни и обичаи, с което да се допринесе за запазване на културното ни наследство.

Признание за активната роля на певческата група са множеството прeстижни награди на общински, областни, национални и международни събори, концерти и фестивали.

През 2023г. групата участие в следните фолклорни фестивали и събори:

- Събор на с. Ново село;

- Събор на с. Злокучане;

- „1-ви Национален фолклорен събор Фестивал Между Верила и Рила с Традиции в бъдещето“ – с. Крайници;

- 1-ви Фолклорен Фестивал, АРНО ОРО“ – с. Долни окол;

- Празник на Рилския зелник“ – с. Бели Искър;

- „ІІ-ри МФФ, Разметаница пее и танцува“ - гр. Бобов дол;

- „Фолк Фест Банско 2023“;

- „XVIII международен Фолклорен Фестивал МАЛЕШЕВО пее и танцува“ – с. Микрево.

Освен изброените инициативи, НЧ „Пробуда – 2002“ активно популяризира дейността си и отбелязва всички значими исторически, културни и обществени събития и дати на своята страница в социалната мрежа Фейсбук.

Работното време на НЧ „Пробуда-2002” е всеки ден, от вторник до събота включително, във времевия интервал 17.30-21.30ч. (пролет-лято) и 16.30-20.30ч. (есен-зима). Почивни дни са неделя и понеделник, избрани заради най-малка активност на посетители в читалището.

Дата 07.12.2023г. СЕКРЕТАР НА

с. Злокучене НАРОДНО ЧИТАЛИЩЕ „ПРОБУДА-2002”:

........................................................................

(Генка Стоименова)

ПРЕДСЕДАТЕЛ НА

НАРОДНО ЧИТАЛИЩЕ „ПРОБУДА-2002“:

………………………………………………..

(Георги Георгиев)